— Мне не падабаецца асацыяцыя “Партызанфільм” — “Беларусьфільм” ні цяпер, ні ў савецкія часы. Гэта перадузятасць. Так кажуць недасведчаныя людзі. Каб яны за беларускім кіно сачылі, то багата цікавага пабачылі б. Я ўсведамляю, што ў нас шмат экранізавалася рускай класікі: жыць у савецкай краіне і быць ад яе адстароненым немагчыма — агульнасавецкая культура ў прынцыпе адчувальна на нас уздзейнічала. Нездарма Аляксандр Кузьмін, партыйны дзеяч з кагорты Пятра Машэрава, аднойчы прыехаў з Масквы са словамі: “Так прыемна, Вячаслаў Аляксандравіч, было чуць, маўляў, Белая Русь таму і белая, што мы якасна экранізуем расійскую літаратуру”. Ён меў на ўвазе драму “Бацькі і дзеці”, за здымкі якой я атрымаў Дзяржпрэмію СССР. Гэта таксама ўнёсак у беларускае кіно, у скарбонку айчыннай кінакультуры.